

URDHËR
Nr. 196, datë 6.5.2022

PËR PËRCAKTIMIN E PROCEDURAVE TË BASHKËPUNIMIT PËR MBIKËQYRJEN E PERSONAVE TË DËNUAR OSE TË LIRUAR ME KUSHT 

Në mbështetje të nenit 102, pika 4, të Kushtetutës së Republikës së Shqipërisë, të nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, dhe të nenit 30, pika 2, të ligjit nr. 78/2020, “Për organizimin dhe funksionimin e Shërbimit të Provës”, 

URDHËROJ:

I. DISPOZITA TË PËRGJITHSHME 
1. Në zbatim të ligjit nr. 8724, datë 26.12.2000, “Për ratifikimin e Konventës Evropiane për Mbikëqyrjen e Personave të Dënuar ose të Liruar me Kusht”, Shërbimi i Provës mban komunikime me Ministrinë e Drejtësisë për zbatimin e alternativave të dënimit me burgim, me qëllim mbikëqyrjen e personave të dënuar ose të liruar me kusht, në rastin:
a) e vendimeve penale të dhëna nga autoritetet shqiptare, që përmbajnë dënime alternative, kur i dënuari deklaron vendbanimin apo vendqëndrimin jashtë territorit të Republikës së Shqipërisë dhe shteti Shqiptar ka kërkuar mbikëqyrjen e dënimit në shtetin ku i dënuari ka vendbanimin apo vendqëndrimin;
b) e vendimeve penale të dhëna nga autoritetet e huaja, që përmbajnë dënime alternative, kur i dënuari deklaron vendbanimin apo vendqëndrimin në territorin e Republikës së Shqipërisë dhe shteti huaj ka kërkuar mbikëqyrjen e dënimit në shtetin Shqiptar. 
II. ZBATIMI I ALTERNATIVAVE TË DËNIMIT ME BURGIM, PËR PERSONAT E DËNUAR NGA AUTORITETET SHQIPTARE, ME VENDBANIM APO VENDQËNDRIM JASHTË TERRITORIT TË REPUBLIKËS SË SHQIPËRISË
1. Dega territoriale e Shërbimit të Provës në juridiksionin e gjykatës, që ka dhënë vendimin penal, pas vlerësimit të dokumentacionit që vërteton vendbanimin apo vendqëndrimin jashtë territorit të Republikës së Shqipërisë, përgatit raportin e vlerësimit për të dënuarin dhe përcjell praktikën e plotë në Drejtorinë e Përgjithshme të Shërbimit të Provës. 
2. Drejtoria e Përgjithshme e Shërbimit të Provës, pasi miraton raportin vlerësues të degës territoriale, përcjell dosjen pranë Ministrisë së Drejtësisë. 
3. Pas administrimit të dosjes, Ministria e Drejtësisë, nëpërmjet strukturës përkatëse të saj, i paraqet shtetit ku i dënuari ka vendbanimin apo vendqëndrimin kërkesë për mbikëqyrjen e dënimit alternativ. 
4. Pas administrimit zyrtar nga Ministria e Drejtësisë të pranimit të mbikëqyrjes së të dënuarit nga autoriteti i shtetit ku ka vendbanimin apo vendqëndrimin personi i dënuar, Ministria e Drejtësisë informon Drejtorinë e Përgjithshme të Shërbimit të Provës dhe degën territoriale kompetente ku është dhënë vendimi, lidhur me procedurat e ndjekura për zbatimin e mbikëqyrjes të dënimit alternativ. Aktet e korrespodencës ndërmjet Ministrisë së Drejtësisë, Drejtorisë së Përgjithshme të Shërbimit të Provës dhe degëve territoriale të Shërbimit të Provës administrohen në dosjet përkatëse të të dënuarit. 
5. Dega territoriale e Shërbimit të Provës është përgjegjëse për ndjekjen e proceduarve në territorin shqiptar lidhur me komunikimet dhe me mbajtjen e korrespodencës zyrtare me Drejtorinë e Përgjithshme të Shërbimit të Provës, organin e prokurorisë dhe gjykatën, kur është e nevojshme.
6. Në përfundim të mbikëqyrjes së dënimit alternativ në shtetin e kërkuar, Ministria e Drejtësisë i dërgon Shërbimit të Provës dokumentet e përcjella nga shteti ku është ekzekutuar dënimi që vërtetojnë ekzekutimin e dënimit. 
7. Dega territoriale e Shërbimit të Provës, pas vënies në dispozicion nga Drejtoria e Shërbimit të Provës të dokumentacionit, sipas pikës 6 të këtij kreu, vlerëson mënyrën e mbikëqyrjes së vendimit në shtetin e huaj, lidhur me përmbushjen e kushteve të dënimit alternativ dhe ecurisë së zbatimit të dënimit në bazë të legjislacionit që rregullon fushën e përgjegjësisë së saj.
8. Vlerësimi i Shërbimit të Provës i përcillet Ministrisë së Drejtësisë, me qëllim dërgimin e tij pranë shtetit ku është mbikëqyrur dënimi alternativ. 
9. Shërbimi i Provës bën në çdo rast shënimet përkatëse në regjistrat e brendshëm dhe në dosjen e të dënuarit.
III. ZBATIMI I ALTERNATIVAVE TË DËNIMIT ME BURGIM, PËR PERSONAT E DËNUAR NGA AUTORITETET E HUAJA, ME VENDBANIM APO VENDQËNDRIM NË TERRITORIN E REPUBLIKËS SË SHQIPËRISË
1. Shërbimi i Provës ka kompetencë tokësore për mbikëqyrjen e ekzekutimit të dënimeve alternative me burgim të dhëna nga autoritetet e huaja, në rastin kur i dënuari deklaron vendbanimin apo vendqëndrimin e tij brenda territorit të Republikës së Shqipërisë, nëse autoritetet e huaja kanë kërkuar mbikëqyrjen e vendimit në Shqipëri.
2. Me qëllim realizimin e mbikëqyrjes së ekzekutimit të dënimit, Ministria e Drejtësisë i përcjell Shërbimit të Provës dosjen e plotë të personit të dënuar, e cila realizon mbikëqyrjen referuar dispozitave të legjislacionit në fuqi, që rregullon fushën e veprimtarisë së Shërbimit të Provës. 
3. Shërbimi i Provës mbikëqyr të dënuarin njësoj sikur vendimi të ishte dhënë nga autoritetet shqiptare, duke mbajtur dhe përditësuar të dhënat në dosjen personale të të dënuarit. 
4. Dega territoriale e Shërbimit të Provës dhe Drejtoria e Shërbimit të Provës mbajnë komunikim me Ministrinë e Drejtësisë, në çdo rast që kërkohet nga shteti kërkues, kur vlerësohet e nevojshme për ecurinë e mbikëqyrjes, si dhe në rastin e përfundimit të mbikëqyrjes së dënimit alternativ. 
5. Ministria e Drejtësisë mban komunikimet ndërmjet Shërbimit të Provës dhe autoriteteve të shtetit kërkues, në rast të ekzekutimit të vendimit në territorin e Republikës së Shqipërisë. 
[bookmark: _GoBack]6. Pas përfundimit të mbikëqyrjes së dënimit alternativ, Shërbimi i Provës harton raportin përfundimtar mbi ecurinë dhe përmbushjen e kushteve të dënimit alternativ dhe e përcjell nëpërmjet Ministrisë së Drejtësisë tek autoritetet e shtetit që ka dhënë vendimin. 
7. Autoriteti i shtetit kërkues i komunikon Shërbimit të Provës, nëpërmjet Ministrisë së Drejtësisë, përgjigjen, nëse mbikëqyrja e dënimit alternativ konsiderohet e përfunduar apo jo. 
8. Shërbimi i Provës bën në çdo rast shënimet përkatëse në regjistrat e brendshëm dhe në dosjen e të dënuarit.
IV. DISPOZITA TË FUNDIT 
1. Ngarkohet për zbatimin e këtij urdhri Shërbimi i Provës dhe Drejtoria për Marrëdhëniet Juridiksionale dhe Bashkëpunimin Ndërgjyqësor pranë Ministrisë së Drejtësisë.
2. Ngarkohet Sektori i Arkiv-Protokollit për marrjen e masave për njoftimin e këtij urdhri.
Ky urdhër hyn në fuqi pas botimit në Fletoren Zyrtare. 

MINISTËR I DREJTËSISË
Ulsi Manja 














